गुरदासपुर: यमुना एक्सप्रेस जो की जम्मू से अमृतसर की तरफ जा रही थी गुरदासपुर में धारीवाल के खुंडा बाईपास पर अनियंत्रित होकर पलट गई. हादसा इतना दर्दनाक था कि 18 लोग बुरी तरह से घायल हो गए और एक महिला की मौत हो गई. हादसे के दौरान बस की स्पीड 100 से अधिक बताई जा रही है. गुरदासपुर के सरकारी अस्पताल में उपचार के लिए लाए गए 18 लोगों में से 9 को अमृतसर रेफर कर दिया गया है. जम्मू निवासी महिला लक्ष्मी की तो एक बाजू अलग हो गई.
घटना की सूचना मिलते ही थाना धारीवाल की पुलिस मौके पर पहुंची और एंबुलेंस से घायलों को गुरदासपुर के सरकारी अस्पताल में भर्ती करवाया. धारीवाल के थाना प्रभारी मंजीत सिंह का कहना है कि उन्होंने बस को कब्जे में ले लिया है. मामले की जांच करने के बाद आरोपी ड्राइवर के खिलाफ बनती धाराओं के तहत मामला दर्ज किया जाएगा.
मौके से फरार बस चालक
जानकारी के मुताबिक, जम्मू से अमृतसर की तरफ जा रही जमुना एक्सप्रेस की टूरिस्ट बस में डेढ़ सौ सवारियों बैठी हुई थीं. बस सुबह 8:15 बजे गुरदासपुर के बस स्टैंड से निकली. बबरी बाईपास के पास जाकर बस चालक ने स्पीड बढ़ा दी. बस जब धारीवाल के खुंडा बाईपास पर पहुंची तो एकदम से अनियंत्रित हो गई और आगे जाकर पलट गई. बस पलटते ही चीख पुकार मच गई. रेडक्रॉस के वॉलंटियर्स द्वारा मरीजों के लिए चाय पानी का इंतजाम किया गया. उधर, बस चालक घटना के बाद मौके से फरार हो गया.
hin_Deva hin_Deva hin_Deva hin_Deva